Christine Antorini (S), 2009-05-19:
Vi er fra Socialdemokraternes side meget tilfredse med det lovforslag, der ligger her, og vi er tilfredse med, at vi kan nå at få det vedtaget i den her samling.
For det er helt afgørende, at vi gør alt, hvad vi kan for at få skabt de fornødne muligheder for, at unge mennesker kan komme i praktik, så de kan få en faglig uddannelse.
Det, som sker med dette lovforslag, er kun første del af flere ændringer, der vil komme til at ske.
Det er, som det tidligere er blevet nævnt, en ændring af præmieringsordningen, så det bliver mere attraktivt for arbejdsgivere at oprette praktikpladser.
Det er en ændring af støtten til EGU-praktikpladser.
De bliver øget fra 800 til 2.000, også finansieret via den såkaldte AER-ordning, og endelig en kampagne for at få arbejdsgiverne - de mange, mange, de alt for mange arbejdsgivere, der overhovedet ikke har praktikpladser - motiveret til at få oprettet praktikpladser.
Ikke mindst den kampagne finder vi fantastisk vigtig, for det er ærlig talt helt uacceptabelt, at langt hovedparten af arbejdsgiverne ikke har en eneste praktikplads på trods af, at alle roser det vekseluddannelsessystem, vi har, hvis man ønsker en erhvervsfaglig uddannelse.
Men det forudsætter jo altså, at der er praktikpladser til de unge mennesker.
Det er godt, at det bliver vedtaget nu.
Vi vil følge det tæt.
Det er rigtigt, at der er en udløbsdato, for vi skal kunne diskutere det løbende.
Det kan være, vi skal indskrænke, men det kan også være, at vi skal udvide.
Jeg vil sige, at vi fra Socialdemokraternes side er optaget af, at der skal skaffes de fornødne praktikpladser, selvfølgelig helst som ordinære praktikpladser ude i virksomhederne, men også, og det er jo det, der ikke står noget om i lovforslaget, igennem en øget brug af skolepraktik.
Når det ikke er med i dette lovforslag om skolepraktik, er det, fordi det ikke kræver lovændringer, at vi skruer op for skolepraktikken på en række af de områder, hvor der er behov for, at de unge kan få en praktikplads, fordi der ikke er tilstrækkeligt af dem ude hos virksomhederne.
Der er et forløb, der kører nu med Rådet for erhvervsuddannelser, en dialog med ministeriet og med forligspartnerne, hvor vi klart har tilkendegivet, at der mindst er tre hovedområder, der skal åbnes for skolepraktik her og nu, nemlig tømrer-, mekaniker- og hele HK-området.
Og vi har en klar forventning om, at der snart sker et gennembrud i den aftale, så det kan blive meldt ud.
Jeg vil også tilkendegive fra Socialdemokraternes side, at der skal være tilstrækkeligt med skolepraktikpladser, for det duer altså ikke, at vi laver nogle bittesmå løsninger, fordi regeringen altid har været ekstremt skeptisk over for at anvende skolepraktik, men dog heldigvis kan se værdien af det nu, hvor den finansielle krise har presset virksomhederne i bund og de derfor ikke har tilstrækkeligt med arbejde til de ordinære praktikpladser.
Men vi skal altså ikke fedtspille med skolepraktikken.
Vi håber, at vi snart får en aftale i hus her, og vi skal bare huske, at vi om et par år altså står og mangler 100.000 faglærte arbejdere.
Så det er en her og nu-situation, vi skal løse for de unge mennesker, som ikke kan få en praktikplads.
Antallet af indgåede praktikaftaler er faktisk faldet med 25 pct.
Det er jo helt utroligt, at vi står i en situation, hvor vi faktisk kan miste en generation af unge i forhold til de faglige uddannelser, som vi ved at vi i den grad har brug for også i fremtiden.
Vi vil følge det tæt.
Vi er parate til at spille på flere strenge, hvis det er nødvendigt, og hvis der er vilje til det blandt regeringspartierne.
Det her er et første skridt på vejen, men det er først, når der bliver åbnet for skolepraktikken, at vi her og nu kan lave den hurtige og nødvendige indsats, for at unge kan få en kompenserende praktikplads.